Surse: Ponta, Sorin Cîmpeanu și Bănicioiu se întâlnesc cu lideri PSD pentru discuții despre moțiunea de cenzură

Victor Ponta, Nicolae Bănicioiu și Sorin Cîmpeanu se întâlnesc marți cu mai mulți lideri PSD, în absența lui Liviu Dragnea, pentru a discuta despre moțiunea de cenzură și un guvern de uniune națională, au declarat pentru G4Media.ro surse din PSD. Discuțiile vor avea loc la Parlament, dar și în alte locații.

Foto: InquamPhotos / George Călin

Cele două grupări vor discuta despre crearea unei majorități la moțiunea de cenzură depusă de PNL și USR și care va fi votată miercuri, potrivit surselor citate.

Reamintim că Victor Ponta a declarat luni că partidul ProRomânia susține demiterea Guvernului Dăncilă, dar nu instalarea unuia condus de liderul PNL, iar președintele PNL, Ludovic Orban, a replicat, spunând că Partidul Naţional Liberal este pregătit să îşi asume răspunderea guvernării, dar nu se cramponează de condiţia nominalizării sale ca prim-ministru.